Ni-årig: ’Jeg vil kæmpe på Allahs vej'

Jeg spørger ni-årige Abdullah, hvad hans drøm er for fremtiden.

- Mujahid, siger han.

Et ord, der i IS-sammenhæng bedst kan oversættes som hellig kriger.

Al-Hol-lejren i Syrien Der bor omkring 73.000 i al-Hol-lejren i Syrien.

90 procent af dem er kvinder og børn.

65 procent af lejrens indbyggere er under 12 år gamle.

De fleste i lejren er kommet fra Islamisk Stats sidste højborg, byen Baghouz i Syrien.

11.000 af indbyggerne er fra lande uden for Syrien og Irak.

Jeg spørger ham igen for at være sikker på, at jeg forstår den ni-årige rigtigt.

- Ja, hellig kriger. Jeg vil kæmpe på Allahs vej, siger han og tilføjer, at han håber, at Islamisk Stats kalifat vil genopstå, så han kan vende tilbage til det.

En af morens veninder, der overhører samtalen, bryder ind:

- Hellige krigere avler hellige krigere, siger hun stolt.

Frygt for radikalisering af børn

Både nødhjælpsorganisationer og lejrens ledelse advarer om, at lejren er en rede for radikalisering af børn, som vokser op omgivet af IS-støtter. Omkring 65 procent af lejrens indbyggere er børn under tolv år.

- Vi mangler støtte til lejren, så børnene kan gå ordentligt i skole og få hjælp til at lære, at det, de har lært hos Islamisk Stat, ikke er rigtigt. Hvis der ikke bliver gjort noget, vil de her børn blive store problemer i fremtiden, siger Majeda Ameen, der er leder af flygtningelejrene i det nordlige Syrien, og som også opfordrer de europæiske lande til at tage deres egne statsborgere hjem.

Umm Abdullah med sin venindes baby på armen.

Abdullahs mor afviser alle kritiske spørgsmål om Islamisk Stat. Hun forsvarer, at gruppen har taget kvinder og børn som slaver og ser ikke det store problem i gruppens terrorangreb i Europa.

Men hun er enig i, at lejren er en slags opdragelsesanstalt for nye IS-krigere. Hun ser det bare ikke som et problem.

- I skal ikke være bange for de Islamisk Stat-folk, der nu sidder i fængsel. I skal frygte den næste generation og den næste generation igen, siger hun og holder sin søn på skulderen.

- De vil bekæmpe de vantros verden. Om Gud vil.

Som at være i kalifatet

På mange måder føles vores besøg i al-Hol-lejren som at være tilbage i kalifatet.

- Om Gud vil, vil Islamisk Stat vende tilbage, siger en tildækket kvinde til mig og råber et af Islamisk Stats mest kendte slogans på arabisk:

- Den Islamiske Stat vil bestå og ekspandere!

Andre kvinder stimler sammen om mig. De støtter alle Islamisk Stat.

Jeg prøver at forklare dem, at Islamisk Stat har begået terrorangreb i Europa og taget kvinder og børn som slaver, og at der måske er en god grund til, at deres mænd er i fængsel.

- Det er alt sammen løgn. De var uskyldige. Ingen er så ærefulde som dem, siger en af kvinderne, mens hun vifter sin handskeklædte hånd i mit ansigt.

Den første kvinde afbryder hende.